
מדינת ישראל

משרד המשפטים

הממונה על חוק חופש המידע

	ירושלים, כה ניסן  תשע"ו 

	3 מאי , 2016

	בתשובתך ציין נא:

	תיק מס' ת/ 72


שלום רב, 

הנדון: בקשה לפי חוק חופש המידע, התשנ"ח-1998
מכתבך מיום 02/03/2016
לאחר בירור פנייתך שבנדון הנני להשיבך כדלקמן:

1. מצ"ב קובץ אקסל ובו רשימת העמותות אשר מצויות כיום בתכנית לתיקון ליקויים עקב ליקוי של גרעון כספי (תכניות הבראה בטיפול). יצוין כי דו"ח זה לא ניתן להפקה באמצעות המערכת הממוחשבת התפעולית של יחידת רשם העמותות, ועל כן הוא הופק ממערכת משרדית החיצונית ליחידה, וישנה סבירות גבוהה כי ישנם אי דיוקים בנתונים הכלולים בו. כמו כן מדובר בנתונים חלקיים בלבד, וכן בנתונים החל משנת 2011.
2. במערכת התפעולית של רשם העמותות לא קיים המידע המבוקש אודות עמותות שנדרשו לבצע תכנית לתיקון ליקויים אך לא ביצעו, בין היתר כיוון שלא מוגדר לכך סטטוס ייעודי במערכת – לאור האמור לעיל נדחית בקשתך לקבלת מידע זה מכח סעיף 8(3) לחוק חופש המידע, התשנ"ח-1998 (להלן: "החוק"). 
כנגד החלטה זו יש בידך לעתור לבית המשפט לעניינים מנהליים מכח סעיף 17 לחוק. 
3. מצ"ב קובץ אקסל נוסף ובו פירוט העמותות אשר לא ניתן להן אישור ניהול תקין עקב ליקוי מהותי של גרעון, תוך ציון שנת האישור המבוקש. יודגש בשנית כי דו"ח זה מופק ממערכת משרדית החיצונית לרשם העמותות והוא אינו בשימוש היחידה, ועל כן מדובר בנתונים חלקיים בלבד וישנה סבירות גבוהה כי הם אינם מדויקים. 
4. לעניין עמותות שפורקו בשל בעיות באיתנות פיננסית- המדובר למעשה בבקשות פירוק המוגשות בעילה של 'חדלות פירעון'. לרוב בקשות פירוק המוגשות בעילה זו מוגשות מטעם נושי העמותה מכוח סעיף 50 לחוק העמותות, תש"ם-1980 (להלן: "חוק העמותות"), ולא על ידי הרשם אשר בקשות הפירוק מטעמו מוגשות דרך כלל בשל עילות מעורבות המנויות בסעיף 49 לחוק העמותות, וביניהן- פעילות בניגוד לחוק, למטרות העמותה או לתקנונה. 
ואולם, בהליכי פירוק המתנהלים בבית משפט בבקשות שלא הוגשו מטעם הרשם, הרשם הוא צד להליך והעתק מכל בקשה והחלטה בהליך צריך להימסר לו מכוח סעיף 56א(א) לחוק העמותות. בהתאם לכך, ברשותנו מידע אודות בקשות פירוק אשר הוגשו בידי אחרים (מצ"ב רשימת העמותות אשר פורקו בידי אחרים לפי השנים המבוקשות בפניה).
עם זאת, יש לסייג את הנתונים הנמסרים במספר סייגים: . ראשית, המידע אינו מנוהל כיום באופן ממוחשב במערכת התפעולית הממוחשבת של היחידה, אלא נערך באופן ידני על ידי עובדי היחידה לצורך שימושים פנימיים ועל כן ייתכנו אי דיוקים במידע. שנית, מידע זה מתייחס כאמור לבקשות פירוק שהוגשו בידי אחרים והעתקן נמסר לרשם שהינו צד להליך. ייתכן שישנן בקשות נוספות אשר הוגשו לבית המשפט והעתקן לא נמסר לרשם ועל כן נתונים אלו לא יכללו בקובץ המצ"ב. כמו כן, הרשימה לא כוללת את עילות הפירוק, ואין ביכולתנו לדעת מה היתה עילת הפירוק בכל מקרה לגופו (אנו סבורים כאמור שמדובר בבקשות שמרביתן עוסקות בעילות של חדלות פירעון אך לכך אין תיעוד במידע הקיים). יובהר, כי ישנן בקשות פירוק אשר הוגשו בידי הרשם הכוללות גם את עילת חדלות פירעון, אך אין ביכולתנו לבודד אותן מכלל הבקשות אשר לרוב מוגשות בעילות מעורבות כמפורט לעיל.

לבסוף נציין, כי ככל שיש צורך במידע נוסף ברמת העמותה הבודדת ולפי מספר עמותה, ניתן לאתר מידע על ידי עיון בתיק העמותה המנוהל אצל הרשם ומכיל את המסמכים המשפטיים בהליך, ככל שאינם חסויים. פירוט אודות שירות הזמנת תיק עמותה, הנשלח כיום תוך כשעה לכתובת הדוא"ל לאחר תשלום אגרה, ניתן למצוא באתר הרשות בקישור להלן: http://www.justice.gov.il/Units/RasutHataagidim/units/RashamAmutot/services/Pages/NetuneyAmutot.aspx.

בכבוד רב,


מיכל טנא, עו"ד

 מנהלת היחידה לפניות הציבור

והממונה על חוק חופש המידע

